ԼԻԶԻՆԳ

Գրեթե բոլոր աշխատություններում, որոնք նվիրված են լիզինգին, թե' տեղական և թե' արտասահմանյան հեղինակները ցիտում կամ էլ մեջ են բերում Արիստոտելի <<Ճարտասանություն>> տրակտատը, որում ասվում է, թե հարստությունը բխում է ոչ թե սեփականության իրավունքից, այլ` արդյունավետ օգտագործումից[[1]](#footnote-1): Կարելի է փաստել նաև Մխիթար Գոշի դատաստանագիրքը, որտեղ նա քննարկում է վարձակալության հնարավոր դեպքերը[[2]](#footnote-2): Լիզինգը բավական ուժեղ տնտեսական գործիք է: Իր աշխատության մեջ ռուս տնտեսագետ Ջուհան հիշատակում է Նիքոլայ Մաքիավելիի այն միտքը,որ եթե միայն օգտագործման իրավունքի ձեռքբերումից հնարավոր է քաղել անհրաժեշտ բարիք, ապա կարիք չկա դառնալ իրի սեփականատեր[[3]](#footnote-3): Հետագա տնտեսական զարգացումը անհրաժեշտություն առաջացրեց օրենսդրորեն կարգավորելու լիզինգային հարաբերությունները: Հայաստանի Հանրապետության Քաղաքացիական օրենսգրքի 35րդ գլխի 6րդ պարագրաֆն ամբողջությամբ նվիրված է ֆինանսական վարձակալությանը` լիզինգին:

 Մինչ 2002 թվականի Մայիսի 29-ի փոփոխությունը 677-րդ հոդվածի 1-ին մասն ուներ հետևյալ տեսքը.

 **Ֆինանսական վարձակալության (լիզինգի) պայմանագրով` վարձատուն պարտավորվում է վարձակալի նշած գույքը սեփականության իրավունքով ձեռք բերել վարձակալի կողմից որոշած վաճառողից և վճարի դիմաց հանձնել վարձակալի ժամանակավոր տիրապետմանը` ձեռնարկատիրական նպատակներով օգտագործելու համար[[4]](#footnote-4)**:

 Այստեղից պարզ երևում է, որ մինչ 2002 թվականը լիզինգ տրամադրվում էր բացառապես ձեռնարկատիրական գործունեությամբ զբաղվելու համար: Կատարված փոփոխության արդյունքում հնարավորություն ընձեռվեց սովորական սպառողին ևս օգտվելու նշված պայմանագրից:

Ֆինանսական վարձակալության պայմանագիրը հատուցելի է, երկկողմ և կոնսենսուալ: Այն կարգավորվում է ՀՀ Քաղ. Օր. 677-684 հոդվածներով, ինչպես նաև պարտավորությունների մասին, վարձակալության մասին և պայմանագրից բխող պարտավորությունների մասին քաղաքացիական օրենսգրքում առկա ընդհանուր դրույթներով: Հարկ է նշել նաև, որ դեռևս 2007 թ.ին Ազգային Ժողովում քննարկվում էր <<Լիզինգի մասին>> օրենքի նախագիծը, սակայն մինչ օրս այն չի ընդունվել:

Ինչպես արդեն նշվել է լիզինգն այլ կերպ անվանում են ֆինանսական վարձակալություն: Ի դեպ շատ երկրներ տարբեր մոտեցումներ ունեն կապված այս հարցի հետ: Մասնավորապես ` Ֆրանսիայում անվանում են վարկավարձակալություն , Ռուսաստանի Դաշնությունում, ինչպես նաև Բելգիայում ` ֆինանսական վարձակալություն և այլն:Սակայն բոլոր երկրներում հավասարապես օգտագործվում է լիզինգ բառը` որպես միջազգային միասնական համընդհանուր տերմին: Ըստ էության լիզինգը էապես տարբերվում է թե' վարձակալությունից և թե' վարկից:

Մասնավորապես.

ՀՀ Քաղաքացիական օրենսգրքի 887 հոդվածի համաձայն Վարկային պայմանագրով բանկը կամ այլ վարկային կազմակերպությունը (վարկատուն) պարտավորվում է պայմանագրով նախատեսված չափերով և պայմաններով դրամական միջոցներ (վարկ) տրամադրել փոխառուին, իսկ փոխառուն պարտավորվում է վերադարձնել ստացված գումարը և տոկոսներ վճարել դրանից:

Վարկի և լիզինգի միջև կան բազում նմանություններ և տարբերություններ: Թվարկենք դրանցից մի քանիսը: Նմանությունների շարքին կարելի է դասել այն , որ երկու դեպքում էլ առկա է ժամկետայնությունը, վճարելիությունն ու վերադարձելիությունը: Զգալի տարբերությունն այն է, որ վարկի դեպքում երաշխիք է համարվում ապրանքային գրավը, բանկի կողմից տրված երաշխիքը, իսկ լիզինգի պարագայում` լիզինգի օբյեկտը: Վարկի մարումը կատարվում է դրամական տեսքով, իսկ լիզինգի դեպքում մարումը կատարվում է փոխհատուցվող ծառայություններով, արտադրանքով, դրամական տեսքով` կախված պայմանագրի բովանդակությունից:

Տնտեսագետներից ոմանք լիզինգային գործարքները որակում են համաշխարհային տնտեսության զարգացման արդի պայմաններում դրսևորվող երկարաժամկետ վարձակալության նոր եղանակ` լիզինգի հիմքում տեսնելով վարձակալության բնորոշ բոլոր տարրերը: Այս տեսակետը ջերմեռանդ պաշտպանում են գերմանացի մասնագետներ Հ. Բուկը, Վ. Լարենցը ը այլք: Կարևոր է խորապես պատկերացնել, որ վարձակալական հարաբերությունները միջնորդավորում են լիզինգը և վերջինիս անհրաժեշտ տարրն են, բայց, որպես այդպիսին, լիզինգային գործարքի բնութագրիչ չեն[[5]](#footnote-5):

Վարձակալության բնորոշումը տրված է ՀՀ Քաղաքացիական Օրենսգրքի 629 հոդվածում, համաձայն որի Վարձույթի պայմանագրով, որպես մշտական ձեռնարկատիրական գործունեություն, գույքը վարձակալության հանձնող վարձատուն պարտավորվում է վճարի դիմաց վարձակալի ժամանակավոր տիրապետմանը և օգտագործմանը հանձնել շարժական գույք:

Ի հայտ բերենք տարբերությունները: Այսպես` գույքի վաճառողի հետ հարաբերություններում վարձակալության դեպքում առնչվում են գնորդ-վարձառու ձևով, իսկ լիզինգի դեպքում լիզինգառուն ունի գրեթե գնորդի իրավունքները և պարտավորությունները, իսկ լիզինգատուն, ասես, հանդես է գալիս որպես գործարքը վարկավորող: Օբյեկտի պատահական կորստի ռիսկը վարձակալության դեպքում կրում է սեփականատերը, իսկ լիզինգի դեպքում` օգտագործողը, այսինքն լիզինգառուն: Լիզինգի պարագայում պարտադիր տեղյակ է պահվում գույքի գնման նպատակի մասին, մինչդեռ վարձակալության դեպքում դա պարտադիր չէ:

Այսպիսով, միանշանակ ակնհայտ է դառնում, որ լիզինգն առանձին և բավականին ամուր և օգտակար պայմանագրի տեսակ է: Լիզինգն այլոց ընձեռում է սեփականատերերի սեփականության օգտագործման իրավունք հասարակությունում և պետությունում ընդունված նորմերն ու օրենքները շրջանցելու անսովոր, երբեմն էլ խարդախ ճանապարհով[[6]](#footnote-6)

Լիզինգի բնորոշումից ակնհայտ երևում է, որ այն ենթադրում է առնվազն երեք սուբյեկտի առկայություն` վարձատու(լիզինգատու), վարձակալ(լիզինգառու) և վաճառող: Երեքն էլ հետապնդում են օգուտ ստանալու նպատակ: Վարձատուն ձեռք է բերում գույքը սեփականության իրավունքով, ապա որոշակի գումարի դիմաց այն տալիս է վարձակալին` ժամանակավոր օգտագործման համար: Գումարն իհարկե գերազանցում է բուն գույքի գումարը: Հետևաբար վարձատուն ստանում է եկամուտ: Վարձակալը չունենալով համապատասխան միջոցներ և զգալով այդ գույքի կարիքը` փոքր ներդրումներով ժամանակավորապես օգտագործում է գույքը: Կախված նրանց միջև կնքված պայմանագրի բովանդակությունից այդ գույքը կարող է անցնել վարձակալին սեփականության իրավունքով ` ողջ գումարը մուծելուց հետո:

 Օրենսդիրը հնարավորություն է ընձեռում ժամանակից շուտ նախատեսված գումարի մուծման դեպքում ևս դառնալու գույքի սեփականատեր, իհարկե եթե դա նախատեսված է կողմերի միջև կնքված պայմանագրով: Իսկ ինչ վերաբերում է վաճառողին, ապա ըստ էության նրա համար միևնույնն է , թե ում կվաճառի գույքը, ով կդառնա սեփականատեր և ով կօգտվի գույքի օգտակար հատկություններից: Վաճառողի համար կարևոր է իրացնել գույքն ու ստանալ եկամուտ: Այսինքն լիզինգի պայմանագիրը բոլոր առումներով կարող ենք համարել փոխշահավետ: Ինչպես նկատեցինք գործարքը բաղկացած է երկու մասից` գույքի առք ու վաճառք` վարձատուի և վաճառողի միջև և նույն գույքի ժամանակավոր օգտագործում` վարձակալի և վարձատուի միջև: Այստեղից հետևություն` լիզինգը վարձատուի կողմից վարձակալին ծառայություն մատուցելու իրավական հիմքն է[[7]](#footnote-7): Լիզինգի պայմանագիրը կնքվում է գրավոր ձևով կողմերի ստորագրությամբ մեկ փաստաթուղթ կազմելու միջոցով, համաձայն ՀՀ Քաղ. Օր. 678 հոդվածի:

Յուրաքանչյուր իրավահարաբերության կառուցվածքի մեջ մտնում են օբյեկտը, սուբյեկտն ու բովանդակությունը[[8]](#footnote-8): Համաձայն Հայաստանի Հանրապետության օրենսդրության լիզինի պայմանագրի սուբյեկտ կարող են հանդիսանալ բանկերը, ոչ բանկային ֆինանսական կազմակերպությունները, մասնավորապես` վարկային և լիզինգային կազմակերպությունները, ինչպես նաև արտադրողները, վաճառողներն ու մատակարարները ` որպես վարձատու: Վարձակալ կարող է լինել ցանկացած ֆիզիկական և իրավաբանական անձ: Լիզինգի պայմանագրի օբյեկտ կարող է լինել ցանկացած չսպառվող իր:Պրակտիկան ցույց է տվել, որ հիմնականում տվյալ պայմանագրի օբյեկտ են հանդիսանում անշարժ գույքը, սարքավորումները, մեքենաները: Լիզինգի պայմանագրի կարևոր հանգամանք է համարվում այն դրույթը` համաձայն որի  Ֆինանսական վարձակալության պայմանագրի առարկան վաճառողի կողմից հանձնվում է անմիջականորեն վարձակալին` վերջինիս գտնվելու վայրում, եթե այլ բան նախատեսված չէ ֆինանսական վարձակալության պայմանագրով: Այսինքն` վաճառողը գույքը հանձնում է ոչ թե գնորդին, այլ նրա կողմից նշված անձին, ուստի համարում ենք, որ պայմանագիրը կնքվում երրորդ անձի օգտին[[9]](#footnote-9):

Ֆինանսական վարձակալության պայմանագիրը դադարում է պայմանագրով նախատեսված ժամկետը լրանալով կամ վաղաժամկետ ` օրենքով նախատեսված դեպքում: Վարձատուի նախաձեռնությամբ պայմանագիրը կլուծվի սովորական վարձակալության համար գործող կարգով և դեպքերում:

Հայաստանի Հանրապետության Քաղաքացիական օրենսգրքի 2002 թվականի Մայիսի 29ին կատարված փոփոխությունից հետո 677 հոդվածի 1ին մասը սահմանում է `

 **Ֆինանսական վարձակալության (լիզինգի) պայմանագրով` վարձատուն պարտավորվում է վարձակալի նշած գույքը սեփականության իրավունքով ձեռք բերել վարձակալի կողմից որոշած վաճառողից և վճարի դիմաց հանձնել վարձակալի ժամանակավոր տիրապետմանը:**

Կարծում ենք, որ այս սահմանումը հակասում է լիզինգի էությանը, քանի որ լիզինգառուն այս պայմաններում չի կարող իրականացնել իրեն անհրաժեշտ գործունեությունը: Դա բացատրվում է նրանով, որ լիզինգառուին փոխանցելով միայն տիրապետման իրավազորությունը, ըստ էության նա չի կարողանա ստանալ օգուտներ:

Համաձայն ՀՀ Քաղաքացիական օրենսգրքի 163 հոդվածի 1ին մասի **տիրապետման իրավունքը** գույքը փաստացի տիրապետելու իրավաբանորեն ապահովված հնարավորությունն է: Իսկ ահա **օգտագործման իրավունքը** գույքից դրա օգտակար հատկությունները քաղելու, ինչպես նաև դրանից օգուտ ստանալու իրավաբանորեն ապահովված հնարավորությունն է:

Այլ կերպ` տիրապետումը գույքի գտնվելն է սեփականատիրոջ տնտեսությունում,նրա փաստացի տնտեսական իշխանության ներքո[[10]](#footnote-10): Օգտագործման իրավունքի էությունն էլ կայանում է նրանում, որ գույքը իր սոցիալ-տնտեսական նշանակությամբ ծառայեցնելու միջոցով տիրապետողները դրանից ստանում են արտադրական, կենցաղային, մշակութային և այլ պահանջմունքների բավարարում, տարբեր տեսակի օգուտներ, պտուղներ և եկամուտներ[[11]](#footnote-11) :

Ասվածից ենթադրվում է , որ գույքն օգտագործելու համար այն պարտադիր պետք է գտնվի օգտագործողի տիրապետման ներքո: Սակայն հնարավոր է նաև դեպք, որ գույքը գտնվի որևէ մեկի տիրապետման ներքո`առանց դրանից օգտվելու հնարավորության:

Բերենք օրինակ.

Ենթադրենք <<Ա>> բեռնափոխադրման կազմակերպությունը լիզինգային պայմանագիր է կնքում <<Բ>> բանկի հետ: Պայմանագրի առարկա է հանդիսանում <<Ford Transit>> մակնիշի մեքենան, որը վաճառում է որևէ <<Գ>> ընկերությունը: Կիրառելով ՀՀ Քաղաքացիական օրենսգրքի 677 հոդվածի 1ին մասը և առաջնորդվելով <<Իրավական ակտերի մասին >> օրենքի 86 հոդվածի 1 մաս[[12]](#footnote-12)ի պահանջով` ավտոմեքենան պետք է մնա <<Ա>> կազմակերպության կայանման վայրում և այդ կազմակերպությունը չկարողանա օգտագործել(վարել, բեռներ փոխադրել և այլ) այն: Այս պայմաններում ուղղակի անիմաստ է դառնում կնքել լիզինգի պայմանագիրը, քանի որ վերոնշված կազմակերպությունը չի ստանա այն օգուտները, որի համար կնքում էր պայմանագիրը:

Շատ երկրներում , մասնավորապես ՌԴ, ԳՖՀ և այլ, լիզինգի սահմանման մեջ նախատեսված է օգտագործելու իրավազորությունը:

Ռուսաստանի Դաշնության Քաղաքացիական օրենսգրքում լիզինգային հարաբերությունների հետ կապված փոփոխություններից հետո , 2011 թվականի հունվարի 1ից գործում է հետևյալ դրույթը`

<<По договору финансовой аренды (договору лизинга) арендодатель обязуется приобрести в собственность указанное арендатором имущество у определенного им продавца и предоставить арендатору это имущество за плату **во временное владение и пользование.[[13]](#footnote-13)**>>

Մինչ այդ փոփոխությունը ՌԴ-ում նույնպես լիզինգ նախատեսված էր միայն ձեռնարկատիրական գործունեությամբ զբաղվելու համար: Կարծում ենք ՌԴ փոփոխությունը բավական հաջող է ստացվել:

Ինչ վերաբերում է Գերմանիայի Դաշնային Հանրապետության, նշենք, որ իրենց Քաղաքացիական օրենսգիքր (bürgerliches gesetzbuch) նմանատիպ մոտեցում է դրսևորում լիզինգի վերաբերյալ , այսինքն լիզինգ կարող են տրամադրել ոչ միայն ձեռնարկատիրական գործունեությամբ զբաղվող, այլև սովորական սպառող անձանց` օգտագործման իրավազորության փոխանցմամբ:

Ըստ կազմակերպման ձևի ընդունված է առանձնացնել ուղղակի և անուղղակի լիզինգ հասկացությունները: Ուղղակի լիզինգը լիզինգի ամենապարզ տեսակն է: Այն նախատեսված չէ Հայաստանի Հանրապետության օրենսդրությամբ: Սակայն տնտեսագիտական գրականության մեջ ունի հստակ սահմանազատում լիզինգի մյուս տեսակից`անուղղակիից:

Ուղղակի լիզինգի դեպքում պայմանագիր է կնքվում լիզինգառուի և արտադրողի (վաճառողի) միջև: Այս պարագայում չի զգացվում բանկերի կամ այլ մասնագիտացված կազմակերպությունների կարիք:

Սխեմատիկորեն ներկայացնենք ուղղակի լիզինգի մեխանիզմը.

Լիզինգային պայմանագիր

Արտադրող

Լիզինգատու

օբյեկտի մատակարարում

Լիզինգավճար

Լիզինգի այս տեսակը հեշտացնում է կատարման մեխանիզմը, ապահովում է լիզինգավճարների բավականին ցածր մակարդակ` պայմանավորված միջնորդավճարների բացակայությամբ: Այսինքն արտադրողն իր հերթին օգտվում է լիզինգի ընձեռած ողջ առավելություններից:

Այժմ անդրադառնանք լիզինգի այն տեսակին` միակ տեսակին, որը կարգավորվում է Հայաստանի Հանրապետության Քաղաքացիական օրենսգրքով: Անուղղակի լիզինգն ամենատարածվածն է : Այստեղ հանդես են գալիս երեք սուբյեկտներ` լիզինգատու, լիզինգառու և արտադրող (վաճառող): Այս տեսակն այլ կերպ անվանում են միջնորդավորված: Արտադրող-օգտագործող հարաբերություններում կապող օղակ է հանդիսանում միջնորդ կազմակերպությունը: Վերջինս էլ այս հարաբերություններում հանդես է գալիս որպես լիզինգատու:

Այս դեպքում կնքվում են երկու տարբեր պայմանագրեր: Վաճառողի և լիզինգատու միջև կնքվում է առուծախի պայմանագիր, իսկ լիզինգատուի և լիզինգռուի միջև` վարձակալության: Ընդ որում, պայմանագրի առարկան վաճառողն անմիջապես հանձնում է լիզինգառուին: Լիզինգառուն պարտավորվում է վարձավճարների միջոցով միջնորդին` լիզինգատուին, վերադարձնել պայմանագրի առարկայի գինը:

Ավելի պատկերավոր պատկերացնելու համար`ստորև ներկայացվում է սխեմատիկ պատկերը.

Լիզինգի պայմանագիր

Լիզինգառու

Լիզինգավճար

պայմանագրի օբյեկտի մատակարարում

Արտադրող

(Վաճառող)

Լիզինգատու

առուծախի պայմանագիր

***ԱՌԱՋԱՐԿՈՒԹՅՈՒՆՆԵՐ.***

Աշխատանքում անդրադարձ կատարվեց լիզինգին, որպես տնտեսաիրավական կատեգորիայի: Դրա առանձնահատկությունների վերհանումը թույլ է տալիս փաստել, որ Հայաստանի Հանրապետության Քաղաքացիական Օրենսգիրքը կարգավորում է միայն ֆինանսական լիզինգը: Կարծում ենք նպատակահարմար կլինի Քաղաքացիական Օրենսգրքի 677 հոդվածը վերանվանել Ֆինանսական լիզինգ ` խուսափելու համար դրա էության խեղաթյուրումից:

 Միևնույն ժամանակ վերոնշված հոդվածն ունի խմբագրման կարիք: Այսպես`

 Ֆինանսական վարձակալության (լիզինգի) պայմանագրով` վարձատուն պարտավորվում է վարձակալի նշած գույքը սեփականության իրավունքով ձեռք բերել վարձակալի կողմից որոշած վաճառողից և վճարի դիմաց հանձնել վարձակալի ժամանակավոր տիրապետմանը **և/կամ օգտագործմանը**:

Այսինքն ավելացնելով << և/կամ օգտագործման >> արտահայտությունը ` ամբողջությամբ կտրվի ֆինանսական լիզինգի բնորոշումը:

Բացի այդ, համարում ենք, որ լիզինգն ունի առանձին օրենքով կարգավորվելու խնդիր: Ճիշտ է, 2007 թվականին քննարկվում էր <<Լիզինգի մասին>> օրենքի, սակայն այն ի վերջո չընդունվեց ինչ-ինչ պատճառներով: Առաջարկում ենք վերանայել նշված օրենքի նախագիծը, սակայն որոշակի փոփոխություններ կատարելուց հետո: Առանձին օրենքի ընդունումն ունի կարևոր նշանակություն, քանի որ լիզինգը շահավետ է ինչպես լիզինգատուի և լիզինգառուի համար, այնպես էլ պետության համար: Հատկապես` խթանում է մանր և միջին բիզնեսի զարգացմանը, ֆինանսական միջոցների շրջանառության տեմպի ակտիվացմանը, զբաղվածության մակարդակի աճին և այս ամենը զուգակցելով հանգեցնում է տնտեսական աճին: Նշենք նաև Քաղաքացիական օրենսգրքի 677 հոդվածի 4 մասը , որը նախատեսում է լիզինգային հարաբերությունները կարգավորող առանձին օրենքը: Հետևաբար` մեր առաջարկած օրենքի ընդունումն ավելի կկատարելագործի ՀՀ քաղաքացիական օրենսգիրքը:

Առաջարկվող օրենքը պետք է անվանվի <<Լիզինգի մասին>> և կարգավորի լիզինգի գրեթե բոլոր տեսակները` հատկապես այն տեսակները, որոնք օգտագործվում են պրակտիկայում: Իսկ լիզինգի ընդհանուր հասկացությունն առաջարկում ենք սահմանել հետևյալ կերպ.

***Լիզինգի պայմանագրով լիզինգատուն պայմանավորվում է լիզինգառուի նշյալ պայմաններով փոխհամաձայնեցված կարգով ձեռք բերել պայմանագրի օբյեկտը և համապատասխան վճարի դիմաց հանձնել վարձակալին` ժամանակավոր տիրապետմանն ու օգտագործմանը:***

**Օգտագործված գրականության ցանկ**

1. ՀՀ Քաղաքացիական Օրենսգիրք

 2. ՀՀ Սահմանադրություն

 3. ԱՊՀ երկրների համար Նմուշային Քաղաքացիական օրենսգիրք

 4. Լիզինգի մասին ՀՀ օրենքի նախագիծ

 5. ՀՀ Սահմադրության մեկնաբանություններ, Հարությունյան, Վաղարշյան

 6. ՀՀ Քաղաքացիական իրավունք,երկրորդ մաս ,Տ.Բարսեղյան դասագիրք 2006 թ.

 7. ՀՀ Քաղաքացիական իրավունք, երկրորդ մաս,Տ.Բարսեղյան դասագիրք 2008 թ.

8. Г.А. Корнийчук., Аренды,найма и лизинг , Москва 2008 г.

9. В.Н.Сидорова,А.В.Стремоухова. Договоры по передаче имущества, Москва,2008г

10. Н.Адамова, А.Тилов , Лизинг. , Питер 2007 г

11. В.Д. Газман. Лекции по лизингу. Москва 2002г.

12. Ա.Ռ.Մարտիրոսյան, Ֆինանսական լիզինգի ներդրման տնտեսաիրավական ասպեկտները, Երևան 2006 թ.

13. С. Мегрян, Договор лизинга и его гражданско-правовая природа, Պետություն և իրավունք, 1999 թ.

14. Գ/Հ. Ղարախանյան, Ֆինանսական վարձակալության պայմանագիր(լիզինգ), Պետություն և իրավունք , 1999 թ.

15. В.М. Джуха , Лизинг, Ростов-на-Дону, 1999 г.

16. Аристотель, Москва 1984 г

17. Մխիթար Գոշ, Դատաստանագիրք,գլուխ ՄԻԷ, Երևան, 1975 թ.,

18 Ա.Գ. Վաղարշյան , Պետության և իրավունքի տեսություն-2, Երևան 2011

19. Гражданский кодекс РФ

20. Գերմանիայի Դաշնային Հանրապետության Քաղաքացիական օրենսգիքր (bürgerliches gesetzbuch)

1. Տես' Аристотель, Москва 1984 г. , стр 645-681 [↑](#footnote-ref-1)
2. Տես'Մխիթար Գոշ, Դատաստանագիրք,գլուխ ՄԻԷ, Երևան, 1975 թ., էջ 403 [↑](#footnote-ref-2)
3. Տես' В.М. Джуха , Лизинг, Ростов-на-Дону, 1999 г. , стр 8 [↑](#footnote-ref-3)
4. Ընդգծված մասը փոփոխվել է: Այն սահմանված էր ԱՊՀ երկրների համար նախատես-

 ված նմուշային Քաղաքացիական օրենսգրքում: [↑](#footnote-ref-4)
5. Տես', Ա.Մարտիրոսյան , <<ֆինանսական լիզինգի ներդրման տնտեսաիրավական ասպեկտները >> 2007թ. , էջ 21 [↑](#footnote-ref-5)
6. Տես', նուն տեղում, էջ 37 [↑](#footnote-ref-6)
7. Տես', Գ.Հ. Ղարախանյան, ֆինանսական վարձակալության պայմանագիր (լիզինգ )//

Պետություն և իրավունք, 1999թ. , 3(6) , էջ 9 [↑](#footnote-ref-7)
8. Տես' ,Ա.Գ. Վաղարշյան , Պետության և իրավունքի տեսություն-2, Երևան 2011, էջ 257 [↑](#footnote-ref-8)
9. Տես', Գ.Ղարախանյան, Ֆինանսական վարձակալության պայմանագիր (լիզինգ), էջ 12 [↑](#footnote-ref-9)
10. Տես'',ՀՀ Քաղաքացիական իրավունք, Տ.Կ.Բարսեղյան, 2009թ. էջ 284 [↑](#footnote-ref-10)
11. Տես', նույն տեղում, էջ 286 [↑](#footnote-ref-11)
12. Իրավական ակտը մեկնաբանվում է դրանում պարունակվող բառերի և արտահայտությունների տառացի նշանակությամբ` հաշվի առնելով օրենքի պահանջները: [↑](#footnote-ref-12)
13. ՌԴ Քաղաքացիական օրենսգիրք , 665 հոդված [↑](#footnote-ref-13)